Seun se dood: Dokters kry borgtog; Sama bekommerdZayyaan Sayed. Die Suid-Afrikaanse Mediese Vereniging (Sama) sê die twee dokters wat aangekla word in verband met die dood van ŉ tienjarige seun het ook regte en is onskuldig tot die teendeel bewys word. Prof. Peter Beale, ŉ pediatriese chirurg, en dr. Abdulhay Munshi, ŉ narkotiseur, het Dinsdag in die landdroshof in Johannesburg verskyn op aanklag van strafbare manslag. eNCA berig die twee dokters is op borgtog van R10 000 elk vrygelaat. Hul borgtogvoorwaardes sluit onder meer in dat hulle nie Gauteng mag verlaat of met getuies mag kontak maak nie. Munshi het wel toestemming gekry om na Doebai te reis, maar moet sy paspoort inhandig sodra hy terugkeer. Die saak is tot Maart uitgestel. Zayyaan Sayed het op 11 Oktober ŉ laparoskopie by die Netcare Park Lane-kliniek ondergaan nadat hy lank met refluks gesukkel het. Beale het die operasie uitgevoer, terwyl Munshi die narkotiseur was. Zayyaan het later dieselfde aand gesterf. Dr. Angelique Coetzee, voorsitter van Sama, meen ŉ behoorlike ondersoek moet gedoen word om al die faktore in ag te neem wat ŉ rol gespeel het in die uitkomste in gevalle waar die dokters van nalatigheid beskuldig word. “Dit is ook nodig dat hierdie faktore aandag kry om te verseker dat dit nie in die toekoms herhaal word nie,” het Coetzee gesê. Sama het sy simpatie betoon met die betrokke families en die hoop uitgespreek dat die saak vinnig afgehandel sal word sodat daar berusting kan kom vir almal wat betrokke is. Coetzee is verder van mening dat die saak nie in die media gelitigeer moet word of ŉ politieke speelbal moet word nie. “Die families moet gerespekteer word terwyl behoorlike ondersoek gedoen word deur die relevante owerhede soos die Suid-Afrikaanse Raad vir Gesondheidsberoepe (RGB). “Die insluiting van mediese kundiges by die ondersoeke is van kritieke belang, aangesien hierdie professionele persone die nuanses van wat moontlik verkeerd geloop het verstaan. Enige ondersoeke moet ook billik en deursigtig wees.” Volgens Coetzee is die beroep inherent riskant. “Ernstige gevolge is ongelukkig nie ongewoon nie – selfs al was daar nie enige foute nie. Totdat die ondersoek afgehandel is, is daar nog nie genoeg feite om enige mediese gevolgtrekkings te maak nie,” het Coetzee gesê. Zayyaan se ma het vroeër aan Maroela Media gesê hulle het lank gewik en geweeg om wél die operasie te laat doen, maar het eindelik ingestem. “Dit was die laaste keer dat ek hom [Zayyaan] [lewend] gesien het. ŉ Uur en ŉ half het verby gegaan. Toe twee ure. Ek het op en af gestap. Ná twee en ŉ half ure het ek begin wonder wat aangaan…,” het Zaheera Sayed gesê. Die operasie het eindelik nagenoeg vier uur geduur. Zayyaan is later dieselfde aand dood. Netcare het kort ná Zayyaan se dood die twee dokters se voorregte opgeskort, maar die RGB het nog geen aanduiding gegee van die stappe, indien enige, wat hy doen of beplan om te doen nie.